**Projekto „Tradicinių amatų centro įkūrimas Biliūnų kaime, Kauno rajone“ aprašymas**

Kauno rajono Juozo Naujalio memorialinis muziejus vykdo projektą **„Tradicinių amatų centro įkūrimas Biliūnų kaime, Kauno rajone“**. Projektas įgyvendinamas J. Naujalio memorialinio muziejaus filiale, Juozo Liekio sodyboje. Šiuo metu J. Liekio sodyboje po atviru dangumi *Filialo* lankytojams yra eksponuojami trys XX a. pirmos pusės traktoriai, dvi prieškarinės didžiosios ir dvi mažosios kuliamosios mašinos, du javų malūnai, du pasiturinčių ūkininkų brikeliai, „lineika“, fajetonas, dvejos arklinės rogės, stogų dengimui skirtų skiedrų gaminimo staklės, 100 metų senumo kojinės medžio tekinimo staklės, 35 iš įvairių šalių benzininiai, dyzeliniai, dviejų taktų, keturių taktų su pakaitinimo galvomis varikliai, kurie suko kuliamąsias, skiedrų mašinos, žolių smulkintuvai, įvairių modelių „aksialinės“, dvejos skirtingos arklinės žoliapjovės ir kt.

J. Naujalio memorialinio muziejaus filialo administratoriaus Juozo Liekio sukaupti įrankiai ir kiti eksponatai sudaro vertingą kalvystės įrankių kolekciją, kurią įgyvendinus projektą galės pamatyti Kauno rajono žmonės ir svečiai. **Projekto vertė - 389816 Lt.** Projektotikslas – **išsaugoti kultūrinį Lietuvos kaimo paveldą,** įkuriant tradicinių amatų centrą. Projekto metu bus pastatytas rąstinis 80 m2 pastatas, kuriame 10 m2 užims kalvės patalpa. Čia bus pastatytas (sumūrytas) žaizdras, didelės senovinės odinės dumplės, didžiosios pastatomos bei ant sienos tvirtinamos gręžimo staklės, senovinis 100 kg priekalas, virš 50 vnt. įvairių kalvio įrankių (kalvio replių, senovinių valcavimo, presavimo įrenginių, kirstukų, plaktukų, spaustuvų ir kt.). Šalia kalvės lauke stovės du mobilūs žaizdrai, vienas ventiliatorinis, kitas – vokiškas dumplinis. Šie žaizdrai bus naudojami arklių kaustymui.

*Centre* bus galima gyvai stebėti kalvio darbą, pamatyti, kaip būdavo kaustomi arkliai, kalami meno, buities, namų apyvokos, interjero dirbiniai. Kita – 70 m2 pastato dalis bus skirta edukacinei ir ekspozicijų salei. Čia stovės dvejos skirtingos audimo staklės, penki skirtingi siūlų verpimo rateliai, atvežti iš įvairių Lietuvos vietų. Salėje įrengtą ekspoziciją sudarys įvairūs linų apdirbimo įrankiai, linų šukos, mintuvai, siūlų sukimo įrenginiai. Salėje bus vykdomos edukacinės programos, bus pristatomi verpimo, audimo, pynimo iš vytelių ir kiti tradiciniai amatai.

Projekto įgyvendinimo metu bus pastatytas ir 120 m2 dalinai uždengtas karkasinis pastatas, skirtas lauko sąlygomis gendančiai senovinei technikai eksponuoti ir apsaugoti nuo nepalankių oro sąlygų. Antrajame pastato aukšte bus eksponuojami senoviniai buities reikmenys, daugiau nei 100 vnt. varinių ir žalvarinių indų kolekcija, arklių pakinktai bei papuošalai, menantys senovinių piršlybų tradicijas, medinės žagrės, įvairūs tekėlai, senovinės spynos, raktai, senovinės įvairių šalių žibalinės ir karbitinės lempos, virduliai, lygintuvų kolekcija, senovinių radijo imtuvų kolekcija.

Įgyvendinus projektą bus vykdomos pažintinės ir edukacinės programos, kurių metu visuomenė bus supažindinama su tradiciniais amatais, etninės kultūros tradicijomis, savo patirtimi dalinsis regiono amatininkai, vyks liaudies meistrų darbų parodos. Gyvai demonstruojami amatai, pasakojimai apie darbo metodiką, senąsias kaimo tradicijas skatins jaunimą domėtis tradiciniais liaudies amatais, kas iš dalies padės spręsti jaunimo užimtumo problemą.

*Tradicinių amatų centro* įkūrimas sustiprins Kauno rajono, kaip patrauklaus turistinio regiono įvaizdį, mažins turizmo sezoniškumą, padės išnaudoti Nevėžio upės slėnio gamtinį potencialą, leis tinkamai panaudoti sukauptas tautinio paveldo kolekcijas.

Šiuo metu Kauno rajone nėra nei vieno tradicinių amatų centro, todėl šio *Centro* įkūrimas Biliūnų kaime – puikus žingsnis viso regiono plėtroje.

Kauno rajono vietos veiklos grupės informacija